b'\n_START_ARTICLE_\nRimski most na Ko\xc5\xbeetini\n_START_PARAGRAPH_\nRimski most na Ko\xc5\xbeetini je kameni most u mjestu Ko\xc5\xbeetin, nacionalni spomenik BiH.\n_START_SECTION_\nPolo\xc5\xbeaj\n_START_PARAGRAPH_\nNalazi se u mjestu Ko\xc5\xbeetin, na desnoj obali Drine, na u\xc5\xa1\xc4\x87u Gabelskog potoka u Drinu, na dijelu karavanskog puta koji je vodio desnom obalom Drine. Od Ustikoline je 4 km nizvodno. Sagra\xc4\x91en je na strmom terenu.\n_START_SECTION_\nOsobine\n_START_PARAGRAPH_\nDanas je duga\xc4\x8dak oko 10 metara. Nema ograde. Gradivni elementi su blokovi lomljenog kamena razli\xc4\x8ditih dimenzija. Temelji su izravno na priobalnim stijenama iznad potoka. Polukru\xc5\xbena je svoda. Svod je od pravilnih komada vapnenca grube obrade. Nisu na\xc4\x91eni ni natpisi niti ikakvi oblici dekoriranja, tek sekundarna kamena plastika izra\xc4\x91ena grubom gra\xc4\x91evinskom tehnikom. Uo\xc4\x8dljiva je isticanjem zavr\xc5\xa1nog reda plo\xc4\x8da postavljenih oko 10 cm preko \xc4\x8deonog zida. Nema elemenata temeljem kojih bi se mogla utvrditi mogu\xc4\x87a rekonstrukcija prija\xc5\xa1njeg izgleda.\n_START_SECTION_\nPovijest\n_START_PARAGRAPH_\nPoznat pod nazivom Rimski most. Znanstvenici smatraju da je sagra\xc4\x91en u mla\xc4\x91im stolje\xc4\x87ima srednjeg vijeka, prije dolaska Osmanlija na na\xc5\xa1e prostore. Do danas je ostao dobro o\xc4\x8duvan, u izvornom obliku. S obzirom na gra\xc4\x91evinsku izvedbu, uporabljeni gra\xc4\x91evinski materijal i vezivo te rustikalnosti i narodnu tradiciju (predaje most nazivaju Rimskim, Gr\xc4\x8dkim), most se datira u kasni srednji vijek. Starost druma na kojem je most sagra\xc4\x91en je po procjeni oko dvije tisu\xc4\x87e godina. Drum je vodio iz Fo\xc4\x8de i ovdje je prelazio preko Gabelskog potoka. S obzirom an morfologiju terena i trasa ovog drevnog puta, most je ovdje mogao postojati jo\xc5\xa1 u rimskom vremenu. U ovom su kraju bila sa\xc4\x8duvana samo dva mosta za koje stru\xc4\x8dnjaci smatraju da su srednjovjekovni, ovaj i onaj u blizini sela Ka\xc5\xa1i\xc4\x8dara.\n_START_SECTION_\nZa\xc5\xa1tita\n_START_PARAGRAPH_\nPovjerenjstvo za o\xc4\x8duvanje nacionalnih spomenika BiH 2005. godine proglasilo ga je nacionalnim spomenikom.'